אחרי ההפסד הביתי המאכזב להפועל כפר סבא במחזור הקודם, בני יהודה תנסה לשוב למסלול הניצחונות על חשבון מכבי חיפה, אותה תפגוש מחר (שני, 20:15). יוסי אבוקסיס ניצח את מכבי חיפה 10 פעמים כמאמן - יותר מכל יריבה אחרת שפגש. ההפסד בעונה שעברה היה הראשון שלו מול הירוקים כמאמן בני יהודה, לצד חמישה ניצחונות וחמש תוצאות תיקו. יהיה זה המפגש ה-124 בין הקבוצות במסגרת ליגה (כולל שני משחקים בליגה הארצית), המאזן עד כה: 29:62 למכבי חיפה בניצחונות, ועוד 32 תוצאות תיקו. השוער אמיליוס זובאס צפוי לפתוח לאחר שהחלים מהפציעה, כאשר גם סגס תאמבי ועמית זנטי ב-11.
המאמן יוסי אבוקסיס אמר היום לפני האימון המסכם לקראת המשחק: "מול הפועל כפר סבא היה משחק קצת מוזר כי ספגנו בהתחלה והיו לנו מצבים להשוות, זה היה משחק יותר טוב אפילו מהניצחונות שלנו. לא היינו מספיק טובים במסירה האחרונה, ביכולת מול השער - בכל הדברים שהיינו צריכים כדי לנצח. העונה הזאת התחילה קצת מוזר. התחלנו אותה טוב, אבל בלי הכנה טובה. מחנה האימונים שלנו היה באיחור, שיחקנו טוב באירופה וגם פתיחת העונה בליגה גם הייתה טובה. עכשיו יש קצת ירידה ואנחנו מנסים לשפר את זה. צריך להחזיר בטחון לשחקנים, אני מרגיש שהם איבדו קצת. אנחנו נשארים ביחד גם כשפחות טוב, לא רק שמחים ביחד. רוצים לצאת מזה גם ביחד".
אבוקסיס הוסיף: "ברגע שאתה מחליף הרבה שחקנים אז אתה צריך למצוא אחר כך את האיזון. הבאנו מספר שחקנים, חלק נפצעו וחזרו, חלק באו באיחור וכל זה לוקח יותר זמן מהרגיל. לקחנו בחשבון שככל שנחליף יותר שחקנים בחלק הקדמי יקח לנו יותר זמן להתחבר. זה לא הוקוס פוקוס והכל ישר מסתדר, זה לא פשוט. אנחנו מנסים למצוא את האיזון, את ההרכב המתאים והדרך להיראות יותר טוב. אנחנו בשלב מוקדם מאוד. רק לקראת סוף הסיבוב נוכל לראות לאן אנחנו הולכים ואיך אנחנו מתייצבים. כל משחק הוא אינדיקציה בשבילי, כשניצחנו וכשהפסדנו. בכל משחק אתה רואה שחקנים שמתקדמים ובוחן את היכולת. כמובן שיש שחקנים שאני מצפה מהם להרבה יותר וככה יהיה בכל משחק".
על האקסים - ירדן שועה, דולב חזיזה ויובל אשכנזי: “הם שחקנים טובים ויש להם עוד שחקנים שנמצאים בתקופה טובה, קהל גדול, מגרש מלא ואווירה טובה. כמובן שהשחקנים האלה עשו פה דברים יפים, אבל זה שייך להיסטוריה. מכבי חיפה בחוץ זה אחד המשחקים הקשים בליגה בכל מצב. אבל כל משחק ליגה הוא קשה. שני משחקים קשים ואז הפועל חדרה בחוץ שהיא גם קבוצה טובה. אנחנו צריכים קודם כל לראות איך אנחנו משתפרים ומעלים את הרמה של הרבה שחקנים. נעבור משחק משחק. נקווה לסיים את המשחק בחיפה עם תוצאה טובה ואז נחשוב על בית"ר ירושלים".
הרכב משוער: אמיליוס זובאס, אבישי כהן, אלבן פנישי, דן מורי, אליסון דוס סנטוס, מתן בלטקסה, תאמבי סגס, איסמעילה סורו, מתיאה ליואיץ', עמית זנטי, מוחמד גאדיר.